Република Србија

Општина Љубовија

-Општинско веће-

Број: 400-135/2023-02

Дана: 25.05.2023. године

Љ у б о в и ј а

На основу члана 46. Закона о локалној самоуправи („Службени гласник Рeпублике Србије“, број 129/07, 83/14 - други закон, 101/2016 – други закон, 47/2018 и 111/2021-др.закон) и члана 77. Статута општине Љубовија ("Службени лист општине Љубовија", број 3/2019), Одлуке о буџету општине Љубовија за 2023. годину („Службени лист општине Љубовија“, број:28/2022), Општинско веће општине Љубовија, доноси

**ОДЛУКУ**

**о укључивању грађана у буџетски процес кроз спровођење**

**Јавнoг позива за суфинансирање пројеката од јавног интереса „Удружимо се“**

**Члан 1.**

Овом Одлуком уређују се начин, услови и поступак укључивања грађана и грађанки у трошење средстава опредељених Одлукама о буџету општине Љубовија за сваку конкретну буџетску годину, кроз планирање на засебној буџетској линији – Јавни позив „Удружимо се“.

**Члан 2.**

Средства предвиђена у Буџету за намену из члана 1. ове Одлуке представљају део средстава прикупљених од пореских обвезника са територије општине Љубовија по основу пореза на имовину физичких лица као и средства која су намењена финансирању или суфинансирању од стране домаћих и страних донатора.

Најмање 20 % опредељених средстава у свакој буџетској години издваја се за финансирање предлога поднетих од стране осетљивих/рањивих група или предлога чији је циљ побољшање положаја рањивих група, што се посебно истиче и наводи сваким конкретним јавним позивом.

Уколико на конкретном јавном позиву нема предатих пројеката који су подржани од стране рањихвих/осетљивих група, опредељена средства се усмеравају на финансирање осталих рангираних пројеката.

Јавни позив „Удружимо се“ омогућава да се непосредним учешћем грађана и грађанки у сарадњи са локалном самоуправом реши део потреба локалних заједница – уређење мањих јавних површина и опремање обејаката у јавној својини општине Љубовија, са правом коришћења општине Љубовија или другим адекватним правом (сагласност надлежног органа, тела и сл.).

**Члан 3.**

Под локалном заједницом, у смислу ове Одлуке, сматра се одређени део територије Општине – улица, део улице, блок зграда, стамбена заједница или месна заједница као најшире подручје.

Пројекти које локална заједница предлаже могу се односити искључиво на мање захвате у инфраструктури као што је уређење паркова, дечјих игралишта, дрвореда, шеталишта, неуређених зелених површина, уређење прилаза за лица са инвалидитетом, уклањање мањих дивљих депонија, друге мање инфраструктурне пројекте за уређење и опремање површина или објеката и слично.

**Члан 4.**

Средства из члана 1. ове Одлуке додељују се на основу јавног позива.

Право учествовања на јавном позиву имају неформалне групе грађана са подручја општине Љубовија окупљене око поднете иницијативе – Пројекта, најмање 5 лица која натериторији општине Љубовија плаћају порез на имовину и сва дуговања су измирили у текућој години.

Када су око поднете иницијативе окупљени грађани и грађанке који/е спадају у осетљиве / рањиве групе, или њихови старатељи у име штићеника, или су резултати пројекта примарно намењени припадницима рањивих група, сматраће се да је Пројекат прихватљив уколико је предлог поднело најмање 5 лица, од којих 3 лица морају имати измирен порез на имовину и сва друга дуговања по основу пореза на имовину према општини Љубовија а иницијативу је подржало најмање 2 припадника рањиве групе или њихових старатеља.

Потписници и носиоци Пројекта могу бити грађани који имају пребивалиште - боравиште, имовину или су из других разлога заинтересовани да се одређена акција спроведе у том делу Општине.

Све предложене активности у оквиру Пројекта морају се спроводити на земљишту и објектима који су у јавној својини општине Љубовија, односно на земљишту и објектима на којима општина Љубовија има друго одговарајуће право, уз одговарајућу сагласност и слично.

У фази припреме предлога пројеката надлежне службе Општинске управе на усмени или писани захтев неформалне групе грађана извршиће проверу власништва над земљиштем и о томе дати бесплатно писано или усмено обавештење, као и тумачење о примени позитивних прописа из области просторног планирања и изградње, односно упутити лица о документацији која се прилаже у смислу овог критеријума.

**Члан 5.**

За потребе реализације Јавног позива „Удружимо се“, Председник општине Љубовија формира Стручно тело – комисију, а Одлука о формирању Стручног тела садржи надлежност и обавезе чланова.

Стручно тело (комисију) чини 5 чланова: руководилац Одељења за буџет и финансије, руководилац Одељења за привреду, урбанизам, грађевинске, инспекцијске, комуналне, стамбене и имовинско-правне послове, службеник за јавне набавке, руководилац Одсека за инспекцијске послове и дипломирани правник запослен у Општинској управи општине Љубовија.

Састанцима стручног тела присуствују и представници Донатора у својству посматрача, када се у овом процесу део средстава обезбеђује кроз донације. Представници донатора имају право вета за пројекте који се финансирају или суфинансирају из донације.

За потребе надзора над реализацијом Пројекта и изведеним радовима, Председник општине Љубовија може формирати Комисијски надзор који је састављен од лица из или ван Општинске управе са одговарајућим образовним профилом.

**Члан 6.**

Изради јавног позива претходи одржавање најмање 3 (три) консултативна састанка са грађанима, у оквиру којих се посебно морају разматрати критеријуми који се односе на положај осетљивих /рањивих гурпа.

Задатак Стручног тела (комисије) у поступку реализације Акције „Љубовија по мери грађана“ јесте:

* Дефинисање текста јавног позива,
* Контролне активности о изводљивости Пројеката,
* Оцена предатих Пројеката,
* Формирање коначне ранг листе пројеката,
* Спровођење контролних активности о реализованим пројектима и
* Друге активности у вези са потребама реализације Акције.

**Члан 7.**

Укључивање грађана у спровођење Јавног позива „Удружимо се“ врши се кроз следеће активности општине Љубовија – Општинске управе:

* Редовно информисање јавности о Јавном позиву „Удружимо се“ кроз припрему и дистрибуцију обавештења са основним информацијама о јавном позиву, прослеђивање информација медијима, објављивање информација на званичном сајту Општине и организацију представника Општине у медијима.
* Спровођење консултативних процеса током припреме Јавног позива, за време трајања Јавног позива, у току реализације и по окончању пројеката.
* Припему докумената за објављивање јавног позива, формулара за пријаву пројеката и сл.
* Информисање јавности о изабраним пројектима,
* Информисање јавности о рализацији пројеката и
* Објављивање завршног извештаја о реализацији акције и
* Друге активности у вези са потребама реализације Акције.

**Члан 8.**

Циљеви Јавног позива „Удружимо се“ су :

* Подстицање грађана и грађанки да директно учествују у решавању проблема и задовољавању потреба локалних заједница,
* Подстицање партиципације грађана и грађанки кроз њихово ангажовање у процесу доношења одлука, укључујући их у планирање и имплементацију пројеката, као и подстицање дијалога и отвореног комуницирања,
* Посебно подстицање на дијалог, партиципацију и учешће у буџетским и другим процесима припадника рањивих / осетљивих група,
* Развој партнерских односа између грађана и грађанки и опптине Љубовија у решаваљу дела захтева кроз заједничку реализацију пројеката и омогућавање грађанима да учествују у планирадњу расподеле дела буџетских средстава обезбеђених кроз наплату пореза на имовину физичких лица,
* Омогућавање брже реализације пројеката којима се решава део проблема за оне групе грађана који су исказали спремност на додатно лично ангажовање и активно учествовање у реализацији пројеката,
* Подстицање вредности волонтирања и друштвено одговорног понашања у локалној заједници,
* Побољшање услова живота грађана општине Љубовија кроз побољшање инфраструктуре, приступа услугама, јавним просторима, здравственим и образовним ресурсима, као и подршку економском развоју,
* Подстицање међусобне сарадње, солидарности и разумевања међу различитим групама грађана у општини Љубовија кроз реализовање заједничких акција које подстичу инклузију и дијалог међу грађанима.

**Члан 9.**

Неформална група грађана може поднети највише 1 (један) предлог пројекта, а један грађанин може подржати највише 1 (један) предлог пројекта у току реализације јавног позива.

Општина Љубовија суфинансира максимално 90 % оправданих трошкова пројекта без ПДВ-а, док износ од минимално 10% оправданих трошкова пројекта обезбеђује подносилац пројекта (неформална група грађана) волонтерским радом, из сопствених средстава или кроз спонзорства и донације физичких и правних лица и сл.

Буџет пројекта у делу који се финансира из буџета општине Љубовија не може прелазити износ од 1.650.000,00 са ПДВом.

Сви предложени пројекти који испуњавају конкурсне услове биће рангирани.

Подносилац предлога пројекта чији пројекат буде прихваћен за суфинансирање неће имати могућност управљања финансијским средствима, већ ће сва планирана плаћања вршити општина Љубовија.

Уколико буде предложено више пројеката са територије једне месне заједнице, а испуњавају услове предвиђене конкурсом, Општина ће суфинансирати пројекте узимајући најпре у обзир критеријум да све месне заједнице буду равномерно заступљене.

**Члан 10.**

Трошкови прихватљиви за суфинансирање пројеката из буџета општине Љубовија укључују:

* Трошкове појединих активности које се спроводе на земљишту или објектима који су у јавној својини општине Љубовија, односно са другим адекватним правом или сагласношћу,
* Трошкове услуга у оквиру пројектних активности,
* Трошкове набавке опреме,
* Трошкове који директно произилазе из реализације пројекта и
* Остале оправдане трошкове.

**Члан 11.**

Трошкови који не могу бити финансирани из Буџета општине Љубовија су:

* Зараде и хонорари за управљање реализацијом пројекта,
* Активности које се спроводе на земљишту које није у јавној својини општине Љубовија, за које општина Љубовија није корисник или ималац одговарајуће сагласности или другог адекватног права,
* Пројекти са комерцијалним ефектима,
* Пројектне активности на конкретном пројекту које су у протекле 3 године већ биле финансиране,
* Инвестициона улагања у изградњу и одржавање пословног простора, куповину земљишта или објеката,
* Активности путовања, студија, учешће на конференцијама и сличне активности,
* Организација манифестација,
* Пројекти чије су активности награде и спонзорства појединцима и другим организацијама,
* Покривање губитака или дуговања,
* Трошкови настали пре почетка реализације пројекта (пре потписивања Уговора о реализацији) и
* Активности пројеката који се већ финансирају из других извора.

**Члан 12.**

Критеријуми за оцену пројекта су :

1.Квалитет пројекта који се оцењује у односу на:

* Да ли је пројекат у складу са циљевима јавног позива и да ли се односи на мање захвате уређења јавних површина,
* Да ли је пројекат јасан, прецизан и недвосмислен, такав да из њега прозилази чињеница да би реализацијом истог биле задовољене одређене потребе заједнице,
* Предложене активности одговарају постављеним циљевима пројекта,
* Пројекат има довољно разрађен план реализације и технички је изводљив и
* Висина трошкова је прихватљива, оправдана и тржишно утемељена.

2.Утицај пројекта на локалну заједницу се односи на:

* Пројекат доводи до позитивних и видљивих промена локалне заједнице,
* Пројекат промовише волонтерски рад и/или друштвено одговорно понашање,
* Пројекат доводи до дугорочно одрживог утицаја на кориснике пројекта и
* Постоји иновативност у приступу решавања проблема, односно задовољавања потреба локалне заједнице.

Јавним позивом се могу одредити и допунски критеријуми за оцену пројеката.

3. Пројекат предлаже рањива група:

* Пројекат поднет од стране рањиве групе;
* Пројекат доводи до побољшања положаја припадника рањивих група.

Прихватљиви Пројекти предложени од стране осетљивих група и Пројекти који доводе до побољшања положаја припадника рањивих група, рангирају се са 5% бодова више у односу на остварени број бодова у процесу вредновања.

**Члан 13.**

Јавни позив за суфинансирање пројеката поднетих у спровођењу Јавног позива „Удружимо се“ расписује Председник општине Љубовија, у складу са Одлуком о буџету општине Љубовија.

**Члан 14.**

Конкурсни поступак спроводи Стручно тело (комисија) за доделу средстава коју именује Председник општине Љубовија.

**Члан 15.**

Јавни позив се објављује на званичном сајту општине Љубовија, на огласној табли Општинске управе и доставља свим осталим заинтересованим странама, укључујући и медије.

Јавни позив садржи:

* Врсте пројеката и укупан износ средстава за који се јавни позив расписује,
* Услове и критеријуме за подносиоце пријава,
* Додатне олакшавајуће критеријуме за предлагаче пројектних предлога који су припадници рањивих група, или за пројекте којима се примарно доприноси бољем положају рањивих група,
* Обавезу да учесници одреде свог представника који ће поднети пријаву, контактирати са Стручним телом (комисијом) и обављати друге послове у име свих учесника,
* Начин вредновања критеријума за оцену пројеката,
* Конкурсну документацију (обрасце),
* Рок за подношење пријаве,
* Начин подношења пријаве,
* Напомену да се непотпуне, неблаговремене и пријаве које нису предате на прописаним обрасцима неће узети у разматрање
* Контакт податке Стручног тела за консултације у току Јавног позива и
* Друге одредбе од важности за реализацију јавног позива.

**Члан 16.**

Пријава на јавни позив подноси се Стручном телу (комисији) у року који не може бити краћи од 10 дана од дана објављивања на званичном сајту општине Љубовија.

Уз пријаву, подносилац је дужан да обавезно приложи:

* Попуњен формулар за пријаву пројекта,
* Фотографије постојећег стања и скицу (пример) како ће простор изгледати после изведене Акције,
* Буџет пројекта,
* Листу од 5 обвезника пореза на имовину физичких лица на територији општине Љубовија, који су измирили обавезе по основу пореза на имовину, са њиховим својеручним потписима,
* За пројекте који се директно односе на припаднике рањивих група листа од 5 предлагача од чега најмање 3 обвезника пореза на имовину физичких лица на територији општине Љубовија, који су измирили обавезе по основу пореза на имовину и најмање 2 припадника рањивих група или њихових старатеља, са својеручним потписима.

Јавним позивом се може прописати да се подносе и други подаци и документација ако је то у интересу реализације јавног позива и равноправности предлагача.

**Члан 17.**

Стручно тело (комисија) на основу критеријума из члана 12. ове Одлуке и на основу испуњености других формалних услова (рок за подношење пријава, потпуна приложена документација, и слично) који су наведени у јавном позиву, утврђује предлог ранг листе и предлаже износ средстава којим ће се суфинансирати сваки прихваћен пројекат.

Стручно тело (комисија), врши контролу испуњености формалних услова, разматра поднете пријаве и у складу са условима јавног позива врши избор пројеката и сачињава предлог ранг листе и средстава, који заједно са записником о спроведеном поступку доставља Председнику Општине.

Предлог ранг листе се објављује на званичној интернет презентацији општине Љубовија и на одгласној табли Органа.

На основу Предлога Стручног тела (комисије), Председник Општине доноси Одлуку о суфинансирању пројеката у спровођењу Јавног позива „Удружимо се“.

**Члан 18.**

На основу Одлуке из члана 17. став 4. ове Одлуке Председник општине Љубовија закључује у име општине Љубовија Уговор о суфинансирању пројеката. Уговор се закључује са лицем које је у поднетој документацији означено као представник грађана и обавезно садржи дефинисање модела учешћа у Пројекту у висини од најмање 10% уговорених трошкова.

Уговором из става 1. овог члана уређују се међусобна права и обавезе уговорних страна, начин и рок суфинансирања, рок за реализацију пројекта, обавеза подношења извештаја, начин решавања спорова, као и друга права и обавезе уговорних страна.

**Члан 19.**

Подносилац пројекта је обавезан да у сваком моменту омогући Стручном телу (комисији) контролу реализације Пројекта, увид у сву потребну документацију и да по реализацији пројекта достави Стручном телу Извештај.

Стручно тело ће након достављања писаног извештаја изаћи на лице места, о томе сачинити записник са свим подацима значајним за реализацију суфинансираног Пројекта и у року од месец дана од реализације акције, сачинити обједињен Извештај о реализацији суфинансираног пројекта и исти доставити на увид Председнику општине Љубовија.

**Члан 21.**

Ова Одлука ступа на снагу наредног дана од дана доношења, а биће обајављена у „Службеном листу општине Љубовија.“

**ПРЕДСЕДНИК**

**ОПШТИНСКОГ ВЕЋА**

**Милан Јовановић, с.р.**

**О б р а з л о ж е њ е**

Правни основ за доношење ове Одлуке садржан је у Статуту општине Љубовија („Службени лист општине Љубовија“, број 3/2019) и Закону о локалној самоуправи („Службени гласник Рeпублике Србије“, број 129/07, 83/14 - други закон, 101/2016 – други закон, 47/2018 и 111/2021-др.закон).

Општина Љубовија конкурисала је и подржана је од стране Пројекта Реформа пореза на имовину за реализацију Модела број 1. - „Директно учешће грађана“ у трошењу средстава прикупљених од пореза на имовину, који се реализује у оквиру Програма „Реформа пореза на имовину“ и биће кофинансиран из тзв. фонда за подршку доброј управи у оквиру програма “Реформа пореза на имовину”, а у сарадњи са партнерима из Helvetas-a. Подстакнута овим процесом као и реализацијом Јавног позива „Удружимо се“ у протеклом периоду, узимајући пре свега у обзир све позитивне ефекте и реакције јавности, приступило се изради регулативе у циљу наставка наведеног процеса.

Ова Одлука ступа на снагу наредног дана од дана доношења и биће објављена у Службеном листу општине Љубовија.

ОПШТИНСКО ВЕЋЕ ОПШТИНЕ ЉУБОВИЈА